**Munax Oy** on vuonna 2003 perustettu kananmunapakkaamo ja -jalostamo, jonka kotipaikka on Laitilassa. Munaxilla pakataan kuorikananmunia ja valmistetaan kananmunatuotteita. Munaxin aputoiminimet ovat Laitilan Kanatarha ja Laitilan Proegg. Munax toimii sekä vähittäiskaupassa, elintarvikepalvelutoiminnassa että elintarviketeollisuudessa. Munax Oy:llä on tällä hetkellä kolme omaa toimipistettä, joista päätoimipiste sijaitsee Laitilassa ja muut yksiköt Kustavissa ja Mynämäellä. Munax Oy liittyi täysimääräisesti osaksi pohjoismaista DANÆG-konsernia.

Munaxin sopimustuottajien kananmunat markkinoidaan Laitilan Kanatarha -tuotemerkillä sekä kaupan omilla merkeillä. Tuotevalikoimaan kuuluvat virikehäkkikanojen munat, vapaan kanan kananmunat, GMO-vapaat kananmunat, soijavapaat kananmunat, ulkokananmunat ja luomukananmunat.

Vuonna 2020 yrityksen liikevaihto oli 45 miljoonaa euroa ja yrityksessä työskenteli 100 henkilöä. Munaxilla on yli 60 kananmunan sopimustuottajaa.

Vuonna 2012 Munax Oy:n Janne Torikka valittiin Suomen Ernst & Young Entrepreneur of the Year 2012 -kisan Tuotanto-sarjan voittajaksi. Vuonna 2015 Munax sai Vuoden Tuote Varsinais-Suomessa -palkinnon ja maakunnallisen yrittäjäpalkinnon.

Kananmunatuotteet
-----------------

Munaxilla on patentoitu täysautomaattinen pastörointilaitteisto. Lämpökäsittely voidaan laitteiston avulla suorittaa perinteistä korkeammassa lämpötilassa ilman, että valmisteen toiminnalliset ominaisuudet kärsivät.

PURE Snack, lusikoitava välipalauutuus, tuli markkinoille 2021. PURE Snack on laktoositon, maidoton, viljaton ja soijaton välipalatuote, joka valmistetaan Munaxin Kustavin yksikössä vapaiden kanojen munista. Tuote saa lohkeavan rakenteensa fermentoinnista. Fermentoinnin ansiosta tuotteen valmistuksessa ei ole käytetty säilöntäaineita. 

Laitilan Kanatarhan Proegg -valkuaista myydään sekä puolen litran että litran tölkeissä. Yhdessä puolen litran tölkissä on 15 kananmunavalkuaista ja 50 g proteiinia. Helmikuussa 2015 markkinoille tuotiin kananmunan valkuaisesta valmistettu proteiinismoothie. Smoothien koostumusta kuitenkin korjattiin sen jälkeen, ja sen uudistettu versio tuotiin markkinoille vuonna 2018. Vuonna 2022 smoothieta myydään nimellä MunSmoothie. Syyskuussa 2015 yritys toi markkinoille Laitilan Kanatarhan Munavoin, jolle myönnettiin patentti heinäkuussa 2018. Syyskuussa 2016 lanseerattiin Laitilan Kanatarhan välipalajuoma. 

Munaxin Luomumunamassa voitti Luomuliiton Vuoden Luomutuote 2012 -kilpailun ammattikeittiösarjan. Useissa Munaxin tuotteissa käytetään Avainlippu -tunnusta.

Lähteet
-------

1. 1 2 3  Munax Oy *finder.fi*. Fonecta. Viitattu 24.11.2016.
2. 1 2 3  Yritys *www.munax.fi*. Viitattu 18.11.2016.
3. ↑  DANÆG opkøber Munax. Yhtiön tiedote 26.12.2021.
4. ↑  Tiedote: Blancco Groupin Kim Väisänen palkittiin... (Arkistoitu – Internet Archive) Ey.com
5. ↑  Vuoden Tuote Varsinais-Suomessa *munax.fi*.  Arkistoitu 28.9.2015.
6. ↑  Maakunnallinen yrittäjäpalkinto Munax Oy:lle Laitilaan *Aamuset.fi*.  17.10.2015. Turun Tietotarjonta Oy.  Arkistoitu 6.11.2015. Viitattu 6.11.2015. ()
7. ↑  Huhtakangas, Pirjo: Munavalmisteille lisää säilyvyysaikaa lämpökäsittelyllä. (Sitaatti: "Toinen uutuus on patentoitu Actiflash-pastörointilaitteisto, jolla tapetaan tehokkaasti mikrobeja niin, että raaka-aine säilyy hyvälaatuisena. […] Patentoitu laitteisto mahdollistaa massan pastöroinnin totuttua korkeammassa lämpötilassa, mikä lyhentää kokonaispastörointiaikaa oleellisesti.") *Kehittyvä elintarvike*, 2012, 22. vsk, nro 2, s. 50. Helsinki:  Elintarviketieteiden Seura ry. ISSN 0787-8273. Artikkelin verkkoversio. Viitattu 6.8.2018.  (Arkistoitu – Internet Archive)
8. ↑  Linda Euren: PURE Snack - runsasproteiininen välipala *Munax Oy*. Viitattu 12.7.2022.
9. ↑  Laitilan Proegg Protein Smoothie - Laitilan Kanatarha *laitilankanatarha.fi*. Viitattu 18.11.2016.
10. ↑  Munavoi on saanut Euroopan laajuisen patentin *www.kauppalehti.fi*. Viitattu 6.8.2018.
11. ↑  Vuoden luomutuotteet, Luomuliitto (Arkistoitu – Internet Archive)
12. ↑  Suomalaisen Työn Liitto *suomalainentyo.fi*. Viitattu 31.7.2018.

Aiheesta muualla
----------------

* Yrityksen kotisivut